Úradný vestník L 325 , 08/12/2001 S. 0011 - 0014



Nariadenie Komisie (ES) č. 2396/2001 zo 7. decembra 2001, ktorým sa stanovuje obchodná norma pre pór KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou [1], naposledy zmenené a doplnené nariadením Komisie (ES) č. 911/2001 [2], najmä na jeho článok 2 (2), keďže: (1) V súlade s prílohou I k nariadeniu (ES) č. 2200/96, nariadením Komisie (EHS) č. 1076/89 [3], pozmeneným nariadením (ES) č. 888/97 [4], sa prijali normy pre pór. (2) V záujme zachovania prehľadnosti na svetovom trhu by sa mala zohľadniť norma pre pór, ktorú odporúča Pracovná skupina pre normalizáciu produktov podliehajúcich skaze a zvyšovanie kvality Európskej hospodárskej komisie pri Organizácii Spojených národov (UN/ECE). Okrem toho treba povoliť väčšie odchýlky pre skorý pór 1. triedy. Je preto potrebné vypustiť nariadenie (EHS) č. 1076/89 a nahradiť ho novým nariadením, ktorým sa ustanovia normy, ktoré zohľadňujú tieto skutočnosti. (3) Uplatňovaním týchto noriem by sa z trhu mali odstrániť produkty nevyhovujúcej kvality, zosúladiť produkcia so spotrebiteľskými požiadavkami a ozdraviť obchodné vzťahy založené na čestnej hospodárskej súťaži a tak napomôcť tomu, aby sa zvýšila ziskovosť produkcie. (4) Normy sa uplatňujú vo všetkých štádiách uvádzania produktu na trh. Diaľková preprava, uskladňovanie na určitý čas a rôzne procesy, ktorými produkty prejdú, môžu spôsobiť určité kvalitatívne zmeny v dôsledku biologických procesov, ktoré prebiehajú v produktoch alebo ich náchylnosti podliehať skaze. Pri uplatňovaní normy v jednotlivých štádiách uvádzania produktov na trh, ktoré nasledujú po vyexpedovaní, by sa takéto kvalitatívne zmeny mali zohľadňovať. (5) Opatrenia, ktoré sa ustanovujú v tomto nariadení, sú v súlade so stanoviskom Riadiaceho výboru pre čerstvé ovocie a zeleninu, PRIJALA TOTO NARIADENIE: Článok 1 Obchodná norma pre pór, na ktorý sa vzťahuje kód KN 07039000, sa vymedzí tak, ako je to uvedené v prílohe. Táto norma sa uplatňuje vo všetkých štádiách uvádzania na trh za podmienok, ktoré sú ustanovené v nariadení (ES) č. 2200/96. Jednako v štádiách, ktoré nasledujú po vyexpedovaní, sa na produktoch v súvislosti s požiadavkami normy môže prejavovať mierne nedostatočná čerstvosť a vädnutie, ako aj nepatrné kvalitatívne zmeny spôsobené biologickými procesmi prebiehajúcimi v produktoch a ich sklonom podliehať skaze. Článok 2 Nariadenie (EHS) č. 1076/89 sa ruší. Článok 3 Toto nariadenie nadobudne účinnosť siedmy deň odo dňa jeho uverejnenia v Úradnom vestníku Európskych spoločenstiev. Bude sa uplatňovať od 1. marca 2002. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 7. decembra 2001 Za Komisiu Franz Fischler člen Komisie [1] Ú. v. ES L 297, 21.11.1996, s. 1. [2] Ú. v. ES L 129, 11.5.2001, s. 3. [3] Ú. v. ES L. 114, 27.4.1989, s. 14. [4] Ú. v. ES, 126, 17.5.1997, s. 11. -------------------------------------------------- PRÍLOHA NORMA PRE PÓR I. DEFINÍCIA PRODUKTU Táto norma sa vzťahuje na pór odrôd (kultivarov), ktoré sa dospestúvajú z Allium porrum L. a v čerstvom stave dodávajú spotrebiteľovi, ale nie na pór určený na priemyselné spracovanie. II. USTANOVENIA TÝKAJÚCE SA KVALITY Účelom tejto normy je vymedziť požiadavky na kvalitu póru po jeho úprave a balení. A. Minimálne požiadavky S výhradou osobitných ustanovení pre jednotlivé triedy a povolených odchýliek, pór musí byť vo všetkých triedach: - neporušený (táto požiadavka sa však nevzťahuje na korene a konce listov, ktoré možno odrezať), - zdravý; produkt nesmie byť napadnutý hnilobou ani postihnutý takou kvalitatívnou zmenou, že nie je vhodný na spotrebu, - čistý, prakticky bez prítomnosti viditeľnej cudzorodej látky; na koreňoch však môže zostať prilepená zemina, - čerstvý vzhľadom, s odstránenými zvädnutými alebo uschnutými listami, - prakticky bez prítomnosti škodcov, - prakticky nepoškodený škodcami, - nesmie ísť do semena, - na povrchu len primerane vlhký, t. j. patrične "usušený", ak sa umýval, - bez cudzieho zápachu a/alebo chute. Ak sa listy odstraňujú, musia byť odrezané úhľadne. Pór musí byť v takom stave a štádiu vývoja, aby: - vydržal prepravu a manipuláciu a - dosiahol miesto určenia vo vyhovujúcom stave. B. Zatrieďovanie Pór sa zaraďuje do týchto dvoch tried: i) I. trieda Pór, ktorý patrí do tejto triedy, musí byť dobrej kvality. Musí byť typický pre danú odrodu alebo obchodný typ. Biela až zelenkasto-biela časť póru musí tvoriť aspoň jednu tretinu celkovej dĺžky alebo polovicu zapuzdrenej časti. U skorého póru [1] však musí biela až zelenkasto-biela časť tvoriť najmenej jednu štvrtinu celkovej dĺžky alebo jednu tretinu zapuzdrenej časti. Za predpokladu, že sa to nepriaznivo neprejaví na celkovom vzhľade produktu, jeho kvalite, trvanlivosti a obchodnej úprave balení, možno pripustiť tieto nepatrné vady: - nepatrné vady na povrchu, - nepatrné poškodenie spôsobené strapkami, ale len na listoch, - nepatrné stopy zeminy vo vnútri kmienka. ii) II. trieda Do tejto triedy patrí pór, ktorý síce nemožno zaradiť do 1. triedy, ale vyhovuje vyššie uvedeným minimálnym požiadavkám. Biela až zelenkasto-biela časť póru musí tvoriť najmenej jednu štvrtinu celkovej dĺžky alebo jednu tretinu zapuzdrenej časti. Za predpokladu, že si pór uchová svoje podstatné typické vlastnosti čo do kvality, trvanlivosti a obchodnej úpravy, možno pripustiť tieto vady: - krehkú kvitnúcu byľ, za predpokladu, že je uzavretá v zapuzdrenej časti, - nepatrné odreniny, poškodenie spôsobené strapkami a nepatrné hrdzavé stopy, ale len na listoch, - nepatrné vady sfarbenia, - stopy zeminy vo vnútri kmienka. III. USTANOVENIA TÝKAJÚCE SA ZARADENIA PODĽA VEĽKOSTI Veľkosť sa určuje podľa priemeru meraného v pravom uhle k pozdĺžnej osi nad miestom napučania krčku. Minimálny priemer je stanovený na 8 mm u skorého póru a 10 mm u ostatných druhoch póru. V prípade 1 triedy nesmie byť priemer najväčšieho póru v tom istom zväzku alebo balení väčší než dvojnásobok priemeru najmenšieho póru. IV. USTANOVENIA TÝKAJÚCE SA ODCHÝLOK Pri produktoch, ktoré nevyhovujú požiadavkám uvádzanej triedy, sa v každom balení alebo zväzku, ak ide o obchodnú úpravu póru bez balenia, pripúšťajú odchýlky kvality a veľkosti. A. Odchýlky kvality i) I. trieda V prípade skorého póru, 10 % z celkového počtu alebo hmotnosti póru v balení s prítomnosťou krehkej kvitnúcej byle uzavretej v zapuzdrenej časti a 10 % póru v balení nevyhovuje požiadavkám tejto triedy z iných dôvodov, pritom však vyhovuje požiadavkám 2. triedy alebo vo výnimočnom prípade sa pohybuje v rámci odchýlok pre túto triedu. V prípade iných druhov póru, 10 % z celkového počtu alebo hmotnosti póru nevyhovuje požiadavkám tejto triedy, pritom však vyhovuje požiadavkám 2. triedy, alebo vo výnimočnom prípade sa pohybuje v rámci odchýlok pre túto triedu. ii) II. trieda 10 % z celkového počtu alebo hmotnosti póru v balení nevyhovuje ani požiadavkám tejto triedy, ani minimálnym požiadavkám, s výnimkou produktov napadnutých hnilobou, poškodených výraznými odreninami alebo postihnutých inou kvalitatívnou zmenou, kvôli ktorej nie sú vhodné na spotrebu. B. Odchýlky veľkosti Vo všetkých triedach: 10 % z celkového počtu alebo hmotnosti póru v balení nezodpovedá požiadavkám na minimálny priemer a v prípade 1 triedy požiadavke na vyrovnanosť (rovnorodosť). V. USTANOVENIA TÝKAJÚCE SA OBCHODNEJ ÚPRAVY A. Vyrovnanosť (rovnorodosť) Obsah každého balenia alebo každého zväzku v jednom balení musí byť rovnorodý a obsahovať len pór rovnakého pôvodu, odrody, obchodného typu, kvality a veľkosti [tam kde je kritérium vyrovnanosti (rovnorodosti) predpísané] a podľa možnosti toho istého stupňa vývoja a sfarbenia. Viditeľná časť obsahu balenia alebo zväzku musí zodpovedať celému obsahu. B. Balenie Pór sa musí baliť tak, aby sa zabezpečila primeraná ochrana produktu. Materiály použité vo vnútri balenia musia byť nové a takej kvality, aby sa produkt zvonka ani z vnútra nepoškodil. Materiály ako papier alebo nálepky s obchodnými údajmi sa môžu používať za predpokladu, že boli vytlačené alebo nalepené netoxickým atramentom alebo lepom. Balenie nesmie obsahovať cudzorodé látky. C. Obchodná úprava Pór možno obchodne upraviť takto: - rovnomerne usporiadaný v balení, - do zväzkov, či už v balení alebo nie. Zväzky v každom balení musia byť prakticky rovnaké. VI. USTANOVENIA TÝKAJÚCE SA OZNAČOVANIA Na každom balení alebo voľne ložených zväzkoch musia byť písmenami na tej istej strane čitateľne a nezmazateľne vyznačené a zvonka viditeľné nižšie uvedené údaje. A. Identifikácia Baliareň a/alebo odosielateľ: názov a adresa alebo úradne vydaná alebo schválená kódová značka. Jednako v prípade, že sa používa určitý kód (znak), slová "baliareň a/alebo odosielateľ (alebo zodpovedajúca skratka)" musia byť uvedené pri tomto kóde (znaku). B. Druh produktu - "pór", pokiaľ obsah nie je zvonka viditeľný, - prípadne "skorý pór". C. Pôvod produktu - krajina pôvodu a nepovinne pestovateľský kraj alebo názov regiónu alebo lokality. D. Obchodné špecifikácie - trieda, - počet zväzkov (v prípade póru baleného do zväzkov a obchodne upraveného v balení). E. Úradná obchodná značka (nepovinná) Pri póre, ktorý sa prepravuje voľne ložený a priamo naložený do prepravného vozidla, údaje spomínané v odseku VI musia byť uvedené v doklade priloženom k tovaru a vo vnútri vozidla upevnenom na viditeľnom mieste. [1] Nepresádzaný, priamo do riadkov vysievaný pór zberaný od neskorej zimy do skorého leta. --------------------------------------------------